Lastenvalvojat ovat erotilanteessa vanhempien ja perheen tukena

Hyvinvointialueen lastenvalvojat hoitavat erotilanteessa lasten huoltoon, asumiseen, tapaamisoikeuteen ja elatukseen liittyviä sopimusasioita sekä isyyden ja äitiyden selvittämiseen liittyviä tehtäviä. Lastenvalvojan palvelut ovat asiakkaille maksuttomia.

Lastenvalvojien luona asioidaan ajanvarauksella - yhteystiedot löytyvät hyvinvointialueen nettisivulta https://ekhvadevi.meitadev.fi/lastenvalvojat/

Toimintayksikön esihenkilö Jaana Salakari kertoo tapaamisista:

Lastenvalvojan tulee saada selkeä käsitys siitä, miten vanhemmat ovat sopineet lapsiin liittyvät asiat eron jälkeen ja varmistaa lapsen edun toteutuminen. Tästä syystä vanhempien tulee asioida yhdessä lastenvalvojan luona tekemässä sopimuksia, jotka lastenvalvoja vahvistaa.

Jaana Salakari

Lastenvalvojalle varatusta ajasta tulee ilmoittaa lapsen toiselle vanhemmalle ja varmistaa hänen saapumisensa tapaamiseen.

Lapsia on kuultava käytännön järjestelyihin liittyen

Vanhemmat voivat valmistautua lastenvalvojan pitämiin sopimusneuvotteluihin käyttämällä apunaan niin sanottua vanhemmuussuunnitelmaa. Sen avulla vanhemmat voivat helpottaa keskinäisiä neuvottelujaan sekä laatia suunnitelman, joka auttaa pitämään lapsen tarpeet ja hyvinvoinnin käytännön järjestelyjen keskiössä.

Jaana Salakari ohjeistaa lapsen kuulemista:

− Keskustele rauhassa lapsesi kanssa hänen ajatuksistaan asumiseen ja toisen vanhemman tapaamisiin liittyen. Puhu asioista lapsen iän ja kehitystason mukaisilla sanoilla. Kerro lapsesi näkemykset lastenvalvojalle vanhempien tapaamisella.

Perheoikeudellisten palveluiden yksikössä laaditaan lisäksi tuomioistuimen pyynnöstä olosuhdeselvityksiä lasten huoltoa, asumista ja tapaamisoikeutta koskevissa riita-asioissa. Lastenvalvojat tekevät viranomaispäätöksiä lasten ja etävanhempien välisistä valvotuista tai tuetuista tapaamisista, jotka toteutetaan pääsääntöisesti Lappeenrannan Myllymäessä.

Miten lastenvalvojaan saa yhteyden?

Aika lastenvalvojalle varataan joko sähköisen asiointipalvelun kautta (mene kohtaan > Lastenvalvojan palvelut) tai puhelimitse ma–to klo 9–10 (lastenvalvojien yhteystiedot löydät: ekhva.fi/lastenvalvojat).

Sähköinen ajanvaraus on käytössä Lappeenrannan ja Imatran alueilla asioiville. Ilmoita sähköisen ajanvarauksen yhteydessä, ketä asiointi koskee, mistä asioista ajanvarauksen yhteydessä on tarkoitus sopia sekä muut mahdollisesti huomioitavat asiat. Sähköiseen ajanvaraukseen kirjaudutaan pankkitunnuksilla.

Mikäli olet asioinut lastenvalvojalla aikaisemmin, varaa aika samalle lastenvalvojalle asiasi hoitamisen sujuvuuden takia.

Lisätietoja:

Vs. toimintayksikön esihenkilö Jaana Salakari puh. 040 651 1838, jaana.salakari@ekhva.fi

Linkki lastenvalvojien sivulle

Linkki Ero lapsiperheessä -sivulle